##### Transpordiamet Meie: 29.12.2021

##### Valge 4, 11413 Tallinn

E-post: info@transpordiamet.ee

#####

## TEADE

**vääramatu jõu olukorra kohta ning taotlus** **korrashoiulepingu nr 1-10/20/0504-1 ja korrashoiulepingu nr 3.2-3/21/1357-1 järgsete talihoolde tasude tõstmiseks**

Austatud Transpordiamet,

Eesti Keskkonnateenused AS (**„EKT“**) teavitab Teid vääramatu jõu olukorrast 09.03.2020 riigiteede korrashoiulepingu nr 1-10/20/0504-1 ja 28.04.2021 riigiteede korrashoiulepingu nr 3.2-3/21/1357-1 (**„Lepingud“**) talihoolde teostamisel ning esitab taotluse Lepingute järgse talihoolde teenuse tasu tõstmiseks.

**1.** Lepingute kohaselt, EKT peab talveperioodil tagama riigiteedel ja teistel objektidel libedusetõrje. EKT ja ka teised teehooldajad kasutavad libedusetõrjeks kloriide, st soola.

EKT on viimastel aastatel kasutanud teede korrashoiul libeduse tõrjeks Valgevene väetisetootja Belaruskali toodetud soola. EKT valiku põhjuseks on asjaolu, et Belaruskali soola hind on odavam kui Saksamaa soolatootjate müüdava soola hind. Ka soola transpordikulu Valgevenest Eestisse on väiksem kui soola transpordikulu Saksamaalt Eestisse. EKT teadmise kohaselt, Belaruskali toodab *ca* 60% Baltikumis teede korrashoiul kasutatavast soolast. Seepärast, EKT otsus kasutada Lepingute täitmiseks Belaruskali soola on olnud majanduslikult põhjendatud.

2021. aasta detsembri alguses USA ja Suurbritannia kehtestasid Valgevene suhtes sanktsioonid seoses inimõiguste rikkumisega Valgevenes ja Valgevene poolt migratsioonikriisi tekitamisega. Kehtestatud sanktsioonid hõlmavad ka Belaruskalit ja selle toodangut. Sanktsioonide tõttu ei ole EKT-l ega teistel Baltikumi ettevõtetel võimalik Belaruskali soola osta: transpordiettevõtted, sh reederid keelduvad Belaruskali soola vedamast ning krediidiasutused keelduvad Belaruskali Eestis asuvate edasimüüjate arvelduskontodel Belaruskaliga seotud ülekandeid tegemast. Keeldumise põhjuseks on kartus rikkuda Belaruskali suhtes kehtestatud sanktsioone ning sattuda omakorda USA või Suurbritannia sanktsioonide alla.

24.11.2021 EKT esitas Belaruskali Eesti edasimüüjale palve 7500 tonni Belaruskali soola ostmiseks. Eelnevalt kirjeldatud põhjustel, st krediidiasutuste ja transpordiettevõtete keeldumise tõttu edasimüüja EKT-le ei saanud soola müüa.

EKT ei saa soola osta ka Saksamaa soolatootjatelt. Belaruskali on üks Euroopa suuremaid soola tootjaid. Seetõttu, Belaruskali suhtes kehtestatud sanktsioonid vähendavad soola kättesaadavust kogu Euroopas ning tõstavad oluliselt soola hinda. Kui EKT võttis ühendust Saksamaa soolatootjaga eesmärgiga osta viimaselt soola, teavitas Saksamaa soolatootja EKT-d oma soovist osta viimaselt soola. Eelnev kirjeldab soola kättesaadavust Euroopas.

Belaruskali sanktsioonide tõttu on ühe soola tonni hind Baltikumis praegu 90 eurot pluss käibemaks. Soola tarneajad on pikenenud 5 nädalani.

**2.** EKT hinnangul kujutab soola kättesaadavuse vähenemine ning sellest tulenev soola hinnatõus ja tarneaegade pikenemine vääramatut jõudu võlaõigusseaduse § 103 lg 2 teise lause mõttes. Viidatud sätte kohaselt, vääramatu jõud on asjaolu, mida võlgnik ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks.

EKT ei saanud Lepingute sõlmimise ajal, st 09.03.2020 ja 28.04.2021 teada, et USA ja Suurbritannia kehtestavad detsembris 2021 Belaruskali suhtes sanktsioonid, mille tõttu soola kättesaadavus Eestis ja Baltikumis väheneb oluliselt. Sel põhjusel EKT ei saanud viidatud asjaoluga arvestada ega seda vältida. Ühtlasi, EKT ei saa ega saanud soola kättesaadavuse vähenemist ning sellest tulenevat hinnatõusu ja tarneaegade pikenemist mõjutada ega selle tagajärgi ületada.

Transpordiamet on pidanud tehnika tarnaegade viibimist globaalse pooljuhtide puudumise tõttu vääramatu jõu olukorraks. EKT viitab Transpordiameti esindaja poolt 09.09.2021 riigihanke nr 239250 tutvustaval koosolekul öeldule: *„Hankija on kursis hetkel maailmas toimuvaga. Kui pakkujast sõltumatutel põhjustel ei jõua pakutud tehnika Eestisse ehk tekkinud on force majeure olukord, siis vastavalt tekkinud situatsioonile arutab hankija olukorda. Eesmärk on toimepidevuse tagamine, teeseisundinõuete täitmine ja sujuva liikluse toimimine, mida on võimalik tagada vastavalt teehooldaja poolt pakutud lahendusele. Alati ei ole leppetrahvi rakendamine olukorra lahendamiseks parim meede. Kõik sõltub situatsioonist ja olukord lahendatakse siis, kui see kätte jõuab.“*

Kokkuvõttes: USA ja Suurbritannia poolt detsembris 2021 Belaruskali suhtes kehtestatud sanktsioonid vähendavad soola kättesaadavust Eestis, Baltikumis ja kogu Euroopas. Soola kättesaadavuse vähenemine põhjustab soola hinna olulise tõusu ja tarneaegade pikenemise. Soola kättesaadavuse vähenemine on vääramatu jõu olukord võlaõigusseaduse § 103 lg 2 teise lause tähenduses.

**3.** EKT sõlmis 09.03.2020 riigiteede korrashoiulepingu nr 1-10/20/0504-1 ning 28.04.2021 riigiteede korrashoiulepingu nr 3.2-3/21/1357-1 vastavalt riigihanke „Viljandi hooldepiirkonna riigiteede korrashoid aastatel 2020-2025“ (viitenumber 215160) ja riigihanke „Ida-Harju hooldepiirkonna riigiteede korrashoid 2021-2026“ (viitenumber 228027) tulemusena.

Riigihangete seaduse § 123 lg 1 punkti 1 kohaselt, hankijal on õigus sõlmitud hankelepingut muuta uut riigihanget korraldamata muuhulgas siis, kui hankelepingu üldist olemust, näiteks hankelepingu eset, ei muudeta ja muudatuse väärtus ei ületa riigihangete seaduses sätestatud piirmäära ning muudatuste väärtus kokku ei ületa kümmet protsenti asjade või teenuste hankelepingu algsest maksumusest.

EKT palub tõsta Lepingute järgset talihoolde tasusid 09.03.2020 riigiteede korrashoiulepingu järgi 45 000 eurot ja 28.04.2021 riigiteede korrashoiulepingu järgi 67 500 eurot. Nimetatud summad ei ületa kummalgi juhul kümmet protsenti riigiteede korrashoiulepingu algsest maksumusest.

**Kokkuvõttes:** EKT teavitab Transpordiametit seoses soola kättesaadavuse vähenemisega vääramatu jõu olukorrast Lepingute järgsel talihoolde teostamisel ning esitab taotluse tõsta talihoolde tasusid 09.03.2020 riigiteede korrashoiulepingu nr 1-10/20/0504-1 järgi 45 000 eurot ja 28.04.2021 riigiteede korrashoiulepingu nr 3.2-3/21/1357-1 järgi 67 500 eurot.

EKT ei oska praegu öelda, millal on võimalik Lepingute järgsete talihoolde tegemiseks vajalik soolakogus kätte saada. EKT-l praegu kasutada olevast soolakogusest jätkub kuni 20.01.2022.

Oleme valmis käesolevas teates esitatud väiteid täiendavalt põhjendama ning meie seisukohti täiendavalt selgitama.

Lugupidamisega,

/allkirjastatud digitaalselt/

Argo Luude

juhatuse liige

Eesti Keskkonnateenused AS